फुड ब्लगर भन्छन्- ‘हामीले मौलिक तथा नयाँ परिकारलाई चिनाइरहेका छौं’
१७ जनवरीमा २ लाख फलोअर्स पुगेकोमा ‘नेपाल डट फुड’ले सेलिब्रेसन मनायो । आफूलाई नेपालको पहिलो फुड ब्लगरको रुपमा चिनाउने काठमाडौंका २५ वर्षीय सिद्धार्थ घिमिरेले एक बालआश्रममा केक काट्दै खुसीयाली मनाए । उनको इन्स्टाग्राम पेजमा अहिले २ लाख १० हजार फलोअर्स पुगिसकेका छन् ।
काठमाडौँ — १७ जनवरीमा २ लाख फलोअर्स पुगेकोमा ‘नेपाल डट फुड’ले सेलिब्रेसन मनायो । आफूलाई नेपालको पहिलो फुड ब्लगरको रुपमा चिनाउने काठमाडौंका २५ वर्षीय सिद्धार्थ घिमिरेले एक बालआश्रममा केक काट्दै खुसीयाली मनाए । उनको इन्स्टाग्राम पेजमा अहिले २ लाख १० हजार फलोअर्स पुगिसकेका छन् ।सन् २०१५ बाट उनले फुड ब्लगिङ थालेका थिए । त्यसलाई व्यावसायिक रुपमा चलाएको पनि ४ वर्ष भइसकेको छ । ‘ख्याल–ख्यालमै सुरु गरेको थिएँ, यति सफल भइन्छ होला भन्ने लागेको थिएन,’ सिद्धार्थले खुसी हुँदै सुनाए । फिल्म मेकिङमा स्नातक उत्तीर्ण भए पनि उनी फुड ब्लगिङमा रमाएका छन् । घुम्न मन पराउने मान्छेका रुपमा आफूलाई चिनाउने उनी खानकै लागि नै धेरै ठाउँ पुगिसकेका छन् । बुबा ‘सेफ’ भएका कारणले पनि खानाप्रतिको मोह देखिएको उनको बुझाइ छ । सुरुवातताकाको अनुभव सुनाउँदै सिद्धार्थ भन्छन्,‘ पेज चलाउन सुरु गरेको ३–४ महिनामा नै फलोअर्सहरु १५ हजार जति पुग्यो । त्यसपछि झन् हौसिएँ र अलि प्रोफेसनल तरिकाले जाने सोचेँ ।’ उनी आफूले पकाएका खानाका रेसिपीहरु टिकटकमा पनि हाल्ने गरेका छन् । लकडाउनमा खोलेको टिकटक अकाउन्टमा ३ लाख ८४ हजार फलोअर्स पुगिसकेका छन् ।फुड ब्लगरहरुमध्ये धेरैले आफ्नो नाम र अनुहार खुलाएका छैनन् । सिदार्थले भने १ लाख फलोअर्स पुगेपछि अनुहार पनि दर्शकमाझ देखाए । ‘मान्छे चिनिएपछि झन् मानिसहरु विश्वास गर्न थाले । क्रेज बढ्दै गए जस्तो लाग्यो । यति धेरै खाने मान्छे मोटो होला भन्ने लागेको रहेछ धेरैलाई । तर म ठिक्कको खान्छु,’ उनले हाँस्दै सुनाए । नेपाल डट फुडका सिद्धार्थ घिमिरेहाल उनलाई विभिन्न रेस्टुरेन्ट तथा ब्रान्डहरुले प्रमोसनका लागि बोलाउने गर्छन् । सिद्धार्थले काठमाडौंबाहेक उपत्यकाबाहिर पनि खाना चिनाउनका लागि धेरै ठाउँ घुम्ने योजना बनाएको सुनाए । भन्छन्, ‘काठमाडौंमात्र होइन उपत्यका बाहिरका खाना तथा ठाउँहरुलाई प्रमोट गर्ने कोसिस गरिरहेको छु । नेपालको परिकार सबैलाई चिनाउँ भन्ने सोचले नै बाहिर पनि फोकस गरिरहेको छु ।’हालसालै मात्र उनी नेपालगन्‍ज पुगेर आए । ‘यति धेरै भिन्न प्रकारका खाना रहेछन्, मैले खोजेर खाएँ । धेरैले त्यहाँको भिडियो मन पराइदिनुभएको छ,’ उनले भने । उनको पेजमा विदेशी फलोअर्स पनि रहेका छन् । नेपाली मात्र होइन विदेशीहरुले पनि नेपालको परिकारबारे जान्ने मौका पाइरहेका छन् । फुड ब्लगरले मौलिक तथा नयाँ परिकारलाई चिनाउन मद्दत गरेको सिद्धार्थको भनाइ छ । फुड ब्लगरहरुले दिएको ‘रिकमेन्डेसन’ले नेपालका विभिन्न परिकारहरु विदेशीले पनि चाख्न पाइरहेको बताउँछन् ललितपुरका २८ वर्षीय ‘मिस्टर फुडी नेपाल’ । मिडियामा अनुहार देखाए पनि उनले नाम खुलाउन मानेनन् । सन् २०१६ को अन्त्यतिर आधिकारिक पेज चलाउन सुरु गरेका उनको इन्स्टाग्राम पेजमा हाल २ लाख ८ हजार फलोअर्स पुगिसकेका छन् ।मिस्टर फुडीनयाँ ठाउँ पुग्नेबित्तिकै त्यहाँको मिठो खाना के होला भन्ने खुलदुली लाग्न थालिहाल्छ, मिस्टर फुडीले खानाप्रतिको मोह सुनाउँदै भन्छन्,‘ विदेशका धेरै ठाउँ र नेपालका मोटामोटी सबै ठाउँ पुगेर खाना चाखिसकेँ ।’ नेपालमा विस्तारै फुड ब्लगिङ कल्चरले रेस्टुरेन्टहरुको सेवा तथा सत्कारमा सुधार गरिरहेको उनको भनाइ छ, ‘मैले यो पेज चलाउन सुरु गर्दा रेस्टुरेन्ट कल्चरहरु बल्ल बढिरहेको थिए । मान्छेहरु खानाको धेरै प्रकारबारे अनिभिज्ञ जस्तै थिए । रेस्टुरेन्टमा खान जाँदा मिठो होस् वा नमिठो खानेकुरा प्रति कसैले केही पनि गुनासो गर्दैनथे । सरससफाइमा प्राथमिकता दिने चलन थिएन ।’ तर अहिले बिस्तारै ग्राहकको पनि सुझावहरु लिने चलन बढेको मिस्टर फुडीको बुझाइ छ ।रेस्टुरेन्ट व्यवसायमा अहिले व्यापार नाफाभन्दा पनि प्यासन बढी हाबी भएकाले राम्रो सेवा दिइरहेको मिस्टर फुडी बताउँछन् । फुड लाइनमा गम्भीर भएर लाग्नेहरुले नयाँनयाँ शैलीबाट नयाँनयाँ परिकार पस्किने प्रयास गरिरहेका देखिन्छन् । नेपालमा कुनै रेस्टुरेन्ट राम्ररी चलाउन भने गाह्रो हुने उनको स्वीकारोक्ति छ ।‘विदेशी परिकारलाई नेपालमा चखाउने काम गाह्रो छ । धेरै जसो सामानहरु बाहिरबाट मगाउनुपर्ने हुन्छ । यहीँ सबै कुरा उत्पादन हुने भएको भए स–सानो कुरा पनि बाहिरबाट मगाउनु पर्दैनथ्यो होला । रेस्टुरेन्टमा खान जाने कष्ट कम हुन्थ्यो,’ उनी भन्छन् । मान्छेहरु थकालीको नाममा इन्डियन खाइरहेका हुन्छन् अरु जातिका कति खानेकुराहरुका बारेमा कसैलाई चासो नभएको देखिन्छ । उनका अनुसार नेपाल विभिन्न थरीका मौलिक परिकारको धनी छ ।यसलाई सबैमाझ चिनाउन आवश्यक रहेको छ । ‘माई डार्लिङ फुड’ले इन्स्टाग्राम पेज चलाउन थालेको ५ वर्ष पुग्न थाल्यो । यो पेजमा ४१ हजार बढी फलोअर्स रहेका छन् । नाम नखुलाउने सर्तमा यस पेजकी २३ वर्षीया एडमिनले खानाप्रतिको सौखले पेज चलाउन सुरु गरेको सुनाउँछिन् । ‘खाना भनेपछि हुरुक्क हुने मान्छे म खाना पकाएको फोटो खिचेर सामाजिक सञ्जालमा हाल्ने गर्थेँ । मेरो व्यक्तिगत फोटोभन्दा खानेकुराकै बढी फोटो हुन्थे,’ उनी भन्छिन् ,‘एकजना साथीले यसको छुट्टै इन्स्टाग्राम पेज चलाउन सुझाव दिएपछि मैले सुरु गरेको हो । मैले पनि खोलेँ । १२ कक्षा सिद्धिएको थियो घरमै हुन्थे त्यतिबेला खाजा खाने के खाने हुन्थयो । युट्युब हेरेर आफैं बनायो । आफै पनि धेरै खालका खानेकुराहरु बनाउन सिकेँ । पोस्ट गर्थें ।’पेज चलाउन सुरु गरेको ३ वर्षपछि उनी व्यावसायिक रुपमा जाने सोचिन् । भन्छिन्,‘मलाई त पेड प्रमोसन हुन्छ भन्ने पनि थाहा थिएन,अहिले त मैले यो पेसाजस्तै बनाइसकेकी छु ।’ उनलाई सानादेखि ठूला तारे होटलसम्म सबैले प्रमोसनका लागि बोलाइसकेका छन् । मिठो बनाएर खुवाउँछु र ग्राहकलाई सन्तुष्टि दिन्छु भन्नेहरुले राम्रो गरिरहेको उनको बुझाइ छ । ठूला रेस्टुरेन्टभन्दा पुस्तौंदेखि चलिआएको होटलहरुको खाना मनपर्ने उनी बताउँछिन् । ***‘मेहनत गर्न जान्यो भने यो राम्रो प्लेटफर्म हो’‘फुड सेलिब्रेटी’ को रुपमा चिनिएका मिस्टर फुडीले राम्ररी मेहनत गरेर यो काममा लागियो भने कमाउन सकिने बताउँछन् । ‘हबीबाट सुरु भएको यो ब्लगिङपछि प्यासनमा परिणत भयो अहिले मैले यसलाई पेसा बनाएको छु । यसमा फुल टाइम नै लागेको छु,’ उनी भन्छन् । यो लाइनमा पनि लागेर केही गर्न सकिन्छ भन्ने उदाहरण बन्न पाउँदा खुसी लागेको सुनाए ।आफूहरुको काम देखेर अरुले पनि सिकेको उनी बताउँछन्, ‘हामीले गरेको देखेर अरुले कोसिस गर्नुभएको छ । एउटा राम्रो प्लेटफर्म हो । मलाई स्थापित हुन ४–५ वर्ष लाग्यो । नयाँ फुड ब्लगरहरु पनि निरन्तर दिनुपर्‍यो । हरेश खानु भएन ।’ फुड ब्लगिङ बाहिरबाट हेर्दा जति ‘फेन्सी’ र सजिलो देखिए पनि यथार्थमा यसमा निकै मेहनत पर्ने उनी सुनाउँछन् । कुनै पनि खानाको फोटो, भिडियो तथा विवरण दिन मेहनत पर्ने उनको अनुभवले बताउँछ । नेपाल डट फुडको अनुभव पनि मिस्टर फुडीसँग मिल्दोजुल्दो छ । उनी पनि प्रस्तुतिमा निकै मेहनत आवश्यक रहेको बताउँछन् । ‘बाहिरबाट हेर्दा रमाइलो देखिन्छ तर यसमा धेरै मेहनत पर्छ, अपडेट गरिराख्नुपर्‍यो ।’ फुड ब्लगिङ कल्चर निकै बढेकाले यसमा राम्रोसँग मेहनत गरेर अगाडि बढ्यो भने सम्भावना रहेको नयाँ फुड ब्लगरहरुलाई उनको सुझाव छ । हाल मिडियामा मास्टर्स गरिरहेका उनी यस पेजलाई भविष्यमा विस्तार गर्दे लाने सोचमा छन् । एउटा फुड च्यानल पनि ल्याउने र टिम पनि बढाउने योजना रहेको उनले सुनाए ।फुड ब्लगरहरुले पैसाको नाममा खानाको‘फेक’प्रमोसन गर्ने गरेको आरोप पनि लाग्ने गरेको छ । ‘एक दुई जनाले गलत रिभ्यु गरेका होलान् तर हामीले त्यस्तो गरेका छैनौँ,’ माई डार्लिङ फुडकी एडमिन भन्छिन्,‘म जस्तो खान्छु त्यस्तै भन्ने हो ।सेवा मन परेन भने सुधार्नुस् भनेर सुझाव दिँदै आएको पनि छु ।’मिस्टर फुडीले यस कुरामा को दोषी होला भन्ने छुट्याउन नसकेको बताए । उनी भन्छन्, ‘मलाई सबैले चिन्छन्, मलाई त्यसैअनुसारको राम्रो सर्भ गर्छन् होला । अरुलाई त्यो नहुन सक्ला । केहीले गरे होलान् तर रेस्टुरेन्ट चलाउनु छ भने त यस्तो नगर्लान् सुधार्ने कोसिस गर्छन् ।’धेरैलाई फुड ब्लगरहरुले खानाको राम्रो रिभ्यु गर्देनन् सेफ हुन् र ? भन्ने आरोप पनि लाग्ने गर्छ । मिस्टर फुडी यस कुरामा असहमत देखिन्छिन् । भन्छन्,‘ मैले धेरै ठाउँ घुमेर धेरै थोक खाएको छु । अनुभव छ मसँग । म खानाको अध्ययन पनि राम्ररी गर्छु । यो कुरा म स्वीकार्दिनँ ।’